Drengegangen på Aabybro Ungdomsskole havde torsdag middag besøg af tyve, som forsynede sig med mobiltelefoner og bærbare computere, mens eleverne fik frokost i skolens spisesal. Efter frokosten blev tyveriet opdaget, og en efter en kunne eleverne konstatere, at computeren med årets notater var forsvundet. - Vi var alle sammen berørte af det. Vi syntes, at det var noget mærkeligt noget, og utroligt frækt at gå ind på en skole og stjæle fra os på den måde. Det må være nogen, som kender til vores rytme, for ellers kan man ikke gøre det der, siger viceforstander på Aabybro Ungdomsskole, Birgitte Witting Christensen, til TV2/Nord. Tyveriet er sket i tidsrummet torsdag middag mellem klokken 11:30 - 12:30. Ifølge en foreløbig opgørelse, så mangler der ni bærbare computere, seks mobiltelefoner, to iPods, en rejsetaske og 600 kroner i kontanter. Ifølge vagtchefen hos Nordjyllands Politi, så er der umiddelbart ingen konkrete spor at gå efter i sagen.
Det var noget af en overraskelse der mødte eleverne på Aabybro Ungdomsskole, da de kom tilbage til deres værelser efter endt frokostpause.